**Тема:**

**Белем бирүдә федераль дәүләт стандартларын гамәлгә кую чорында «Әдәби уку» һәм «Әдәбият» дәресләренең эффективлылыгын тәэмин итүче педагогик технологияләр**

**Эшне башкаручы:**  Татарстан Республикасы Кукмара муниципаль районы муниципаль бюджет гомуми белем учреждениесе “Ядегәр авылы Г.Г.Гарифуллин исемендәге урта гомуми белем мәктәбе”нең татар теле һәм әдәбияты укытучысы Фатыйхова Люция Шархинур кызы

Туган тел һәм әдәбият фәнен тиешенчә укыту, заманга лаеклы, иҗади һәм мөстәкыйль фикерләүче, югары зәвыклы шәхес тәрбияләү иң актуаль мәсьәләләрнең берсе булып кала.

Укыту-тәрбия процессында инновацион технологияләр куллану дәресләрнең эффективлылыгын тәэмин итә. Мәктәбебездә укытучылар дәресләрдә тәнкыйди фикерләүне үстерү алымнарын кулланып, укучыларны фикерләргә өйрәтәләр.

Үз фикереңне яклый һәм әңгәмәдәшеңне тыңлый белү, аргументларга нигезләнеп, логик фикер йөртә белү сәләте тәнкыйди фикерләү технологиясенең асылын тәшкил итә. Дәресләрдә тәнкыйди фикерләүне үстерү алымнарын куллану укучыда кызыксыну уята, җаваплылык формалаштыра, белем алуның сыйфатын күтәрә, үзеңне компететнтлы шәхес итеп тоярга мөмкинлек бирә.

Критик фикерләүне үстерү алымнары дәрестә ачык һәм эшлекле мөнәсәбәт булдырырга, үз эшчәнлегеңә анализ ясарга этәрә. Мондый дәрес өч этаптан тора: өйрәнелә торган темага кызыксыну уяту, төшенү (аңлау), рефлексия.

Мөгаллимнәр тарафыннан тәнкыйди фикерләүне үстерү алымнарыннан түбәндәгеләре ешрак кулланыла: “Алты эшләпә”, “Кәрзин”, “Диаманта”, “Синквейн”, “Фаразлар агачы”, “Инсерт”.

“Алты эшләпә” алымын Ф.Әмирханның “Нәҗип” хикәясендәге - Нәҗип, Г.Ибраһимовның “Алмачуар” хикәясендәге - Закир, К.Насыйриның “Әбүгалисина” әсәрендәге - Әбүгалисина һәм Әбелхарис, Г.Исхакыйның “Җан Баевич” әсәрендәге - Җан Баевич, “Көз” әсәрендәге образларга, Н.Гыйматдинованың “Сихерче” әсәрендә - Сәвилә һ.б. образларга характеристика биргәндә кулланырга була. Туган тел дәресләрендә бәйләнешле сөйләм теле үстерү дәресләрендә, хикәяләр язганда куллану отышлы.

“Кәрзин” алымы төшенчәләрне, фактларны тупларга һәм алар арасында бәйләнеш тудырырга ярдәм итә. Ә.Еникинең “Матурлык” хикәясен өйрәнгәндә, “матурлык”, Т.Миңнуллинның “Әлдермештән Әлмәндәр”, “Әниләр һәм әбиләр”, А.Гыйләҗевның “Җомга көн кич белән”, “Әтәч менгән читәнгә” әсәрләрендә - “яшәү мәгънәсе”, Т.Миңнуллинның “Бәхетле кияү” әсәрендә, М.Фәйзинең “Галиябану” әсәрендә – “бәхет”, Мөхәммәдьяр поэмаларын өйрәнгәндә – “яхшылык”, “яманлык” төшенчәсе турында тирәнтен фикер йөртергә ярдәм итә.

Бу алымны туган тел дәресләрендә актуальләштерү, беренчел белемнәрне ныгыту, гомумиләштерү этапларында куллану нәтиҗәле.

“Диаманта” алымы ярдәмендә ике төшенчә арасындагы охшаш һәм аермалы якларны билгеләргә мөмкин. Мәсәлән, Ф.Әмирханның “Нәҗип” хикәясендәге - Нәҗип, К.Насыйриның “Әбүгалисина” әсәрендәге - Әбүгалисина һәм Әбелхарис, З.Бигиевның “Меңнәр, яки гүзәл кыз Хәдичә” әсәрендәге Муса белән Габденнасыйр, Хәдичә белән Зөләйха, З.Һадиның “Хисаметдин менла” әсәрендәге Хисаметдин менла һәм Бикбулат мулла образларына характеристика биргәндә кулланырга мөмкин.

  Диаманта алымы иҗади сәләтләрне үстерергә, үз карашыңны булдырырга  өйрәтә. Зур күләмле информацияне гомумиләштерергә, катлаулы мәсьәләләрне гадиләштерергә булыша. Сөйләм теле камилләшә, авыр төшенчәләр үзләштерелә. диамант төзү укучыдан, уку материалында иң мөһим элементларны табуны, йомгак ясауны һәм шуны кыска итеп әйтеп бирүне таләп итә.

Синквейн алымын рефлексия этабында куллану отышлы.   Бу алымны кулланганда, тема буенча грамматик материал кабатлана, алган белемнәр ныгытыла, катлаулы информация гомумиләштерелә, укучы үзен шагыйрь итеп хис итә, бөтен укучы да яза ала. Бу алымның өстенлеге шунда: аны программада бирелгән һәр әсәрне укыганнан соң язарга мөмкин. **“Фаразлар агачы” алымы** укучыларны төркемдә эшләргә, образлы фикерләүләрен, фантазияләрен үстерергә өйрәтә. Мәсәлән, әлеге алымны Р.Миңнуллинның “Әни, мин көчек күрдем!” шигырен анализлаганда, “Әнисе балага ничек дип җавап бирер? Сезнеңчә, вакыйга ничек тәмамланыр?” Т.Миңнуллинның “Әниләр һәм бәбиләр” әсәрен өйрәнгәч, “Дилемманың баласын нинди язмыш көтә?”, А. Гыйләҗевның “Җомга көн кич белән” әсәреннән соң “Әниләренең фаҗигале үлеменнән соң балалары үзләрен ничек тотар?”дигән сораулар куеп, төрле фаразлар уйларга була. Халык авыз иҗаты әсәрләрен, аеруча әкиятләрне өйрәнгәндә, укучыларга әсәрнең дәвамын фаразларга тәкъдим итәргә мөмкин. Инсерт ысулын куллануның уңышлы ягы шунда: укучы дәрестә пассив түгел, ул белергә, аңларга омтыла, укытучыны игътибар белән тыңлый. Мәсәлән, Г.Тукай, М.Җәлил, Р.Миңнуллин, Х.Туфан, Ә.Еники, Г.Исхакыйның тормыш юлын һәм иҗатын өйрәнгәндә, бу ысулны куллану уңай нәтиҗәләр бирә. Бу язучылар иҗаты төрле сыйныфларда өйрәнелгәнлектән, укучылар аларның тормыш юлы һәм иҗаты белән күпмедер таныш була. Шуңа күрә мотивлаштыру һәм рефлексия этапларында Инсерт таблицасын тутыртырга мөмкин. Туган тел дәресләрендә 5-9 нчы сыйныфларда бу ысулны һәр дәрестә куллану мөмкинчелеге бар. Укучы һәм укытучы арасында иҗади хезмәттәшлек булдыруда, укучыларны креатив эшчәнлеккә тартуда;  белем бирү һәм тәрбия процессын оптимальләштерүдә тәнкыйди фикерләүне үстерү алымнарының әһәмияте зур. Алар укучыларның интеллектуаль һәм иҗади сәләтләрен үстерә, укыту һәм танып-белү эшчәнлеген үстерүгә юнәлтелгән күнекмәләр системасын булдыра һәм продуктив иҗат югарылыгына күтәрелергә ярдәм итә.

**Кулланылган әдәбият исемлеге**

1. Бахарева С.А. Развитие критического мышления через чтение и письмо: Учебно-методическое пособие, – Новосибирск, 2003.
2. Бутенко А.В., Ходос Е.А. Критическое мышление: метод, теория и практика. Учебно-методическое пособие, – Москва, 2002.
3. Загашев И.О., Заир-Бек С.И. Критическое мышление: технология развития, – Санкт-Петербург, 2003.

.